L 335/42
HR
Službeni list Europske unije
29.12.2022.
Članak 4.
Ubrzavanje postupka izdavanja dozvola za ugradnju opreme za solarnu energiju
1.
Postupak izdavanja dozvola za ugradnju opreme za solarnu energiju i sredstava za skladištenje energije na istoj lokaciji, uključujući solarne instalacije integrirane u zgrade i krovnu opremu za solarnu energiju, ugrađene u postojeće ili buduće umjetne konstrukcije, osim umjetnih vodenih površina, ne smije trajati dulje od tri mjeseca, pod uvjetom da glavna namjena tih konstrukcija nije proizvodnja solarne energije.
Odstupajući od članka 4. stavka 2.
Direktive 2011/92/EU i Priloga II., točke 3. podtočaka (a) i (b), zasebno ili u vezi s točkom 13. podtočkom (a) Priloga II. toj direktivi, takva ugradnja opreme za solarnu energiju izuzima se od zahtjeva, ako je primjenjivo, da podliježe provjeri je li za projekt potrebna procjena utjecaja na okoliš ili od zahtjeva da se provede posebna procjena utjecaja na okoliš.
2.
Države članice mogu isključiti određena područja ili konstrukcije iz odredaba stavka 1. zbog zaštite kulturne ili povijesne baštine ili zbog razloga povezanih s nacionalnim obrambenim interesima ili sigurnosnim razlozima.
3.
Za postupak izdavanja dozvola za ugradnju opreme za solarnu energiju, uključujući za potrošače vlastite energije iz obnovljivih izvora kapaciteta 50 kW ili manjeg, ako nadležna tijela ne odgovore u roku od mjesec dana od podnošenja zahtjeva, smatra se da je dozvola izdana, pod uvjetom da kapacitet opreme za solarnu energiju ne premašuje postojeći kapacitet priključka na distribucijsku mrežu.
4.
Ako primjena praga kapaciteta iz stavka 3. ovog članka dovede do znatnog administrativnog opterećenja ili do ograničenjâ za rad elektroenergetske mreže, države članice mogu primijeniti niži prag pod uvjetom da on ostane iznad 10,8 kW.
5.
Sve odluke koje proizlaze iz postupaka izdavanja dozvola iz stavka 1. ovog članka objavljuju se u skladu s postojećim obvezama.
Članak 5.
Obnova kapaciteta proizvodnih postrojenja za proizvodnju energije iz obnovljivih izvora
1.
Postupak izdavanja dozvola za obnovu kapaciteta projekata, uključujući dozvole povezane s nadogradnjom sredstava potrebnih za njihovo priključivanje na mrežu ako se obnovom kapaciteta povećava njihov kapacitet, ne smije trajati dulje od šest mjeseci, uključujući procjene utjecaja na okoliš ako su propisane relevantnim zakonodavstvom.
2.
Ako se obnovom kapaciteta kapacitet proizvodnih postrojenja za proizvodnju energije iz obnovljivih izvora ne poveća za više od 15 % i bez da se utječe na potrebu da se ocijeni potencijalni utjecaj na okoliš u skladu stavkom 3. ovog članka, priključci na prijenosnu ili distribucijsku mrežu dopušteni su u roku od tri mjeseca od podnošenja zahtjeva nadležnom tijelu, osim ako postoje opravdana sigurnosna pitanja ili tehnička nekompatibilnost sastavnih dijelova sustava.
3.
Ako obnova kapaciteta proizvodnih postrojenja za proizvodnju energije iz obnovljivih izvora ili nadogradnja s njom povezane mrežne infrastrukture potrebne za uključenje energije iz obnovljivih izvora u elektroenergetski sustav podliježe provjeri je li za projekt potreban postupak procjene utjecaja na okoliš ili procjena utjecaja na okoliš u skladu s člankom 4.
Direktive 2011/92/EU, takva prethodna provjera i/ili procjena utjecaja na okoliš ograničena je na moguće znatne učinke koji bi proizašli iz promjene ili proširenja u usporedbi s izvornim projektom.